憶金鵝山沈山人二首 二
作者：盧仝
朝代：唐

paragraphs: 君愛鍊藥藥欲成，我愛鍊骨骨已清。
試自比校得仙者，也應合得天上行。
天門九重高崔嵬，清空鑿出黃金堆。
夜叉守門晝不啓，夜半醮祭夜半開。
夜叉喜歡動關鎖，鎖聲㩧地生風雷。
地上禽獸重血食，性命血化飛黃埃。
太上道君蓮花臺，九門隔闊安在哉？
嗚呼！沈君大藥成，兼須巧會鬼物情，無求長生喪厥生。